b'\n_START_ARTICLE_\nGian Francesco de Majo\n_START_SECTION_\nLiv\n_START_PARAGRAPH_\nGian Francesco de Majo ble f\xc3\xb8dt inn i en musikerfamilie: faren Giuseppe de Majo var hoffrganist og fra 1745 f\xc3\xb8rste kapellmester ved det kongelige hoffkapellet. Gian Francesco studerte med onkelen Gennaro Manna og grandonkelen Francesco Feo.  Den musikalske utdanningen m\xc3\xa5 ha v\xc3\xa6rt intensiv, for allerede som femten\xc3\xa5ring debuterte han som andrecembalist ved hoffkapellet. Tre \xc3\xa5r senere begynte han \xc3\xa5 f\xc3\xa5 regelmessig l\xc3\xb8nn og steg i gradene til andreorganist i 1758. Fra denne tiden kjenner man hovedsakelig til kirkemusikalske verk fra hans h\xc3\xa5nd.   _NEWLINE_Han debuterte med sin f\xc3\xb8rste opera Ricinero Re de\xc2\xb4 Goti i 1759 i Parma og oppf\xc3\xb8rte den med suksess \xc3\xa5ret etter i Roma. Fra n\xc3\xa5 var den operaer han konsentrerte seg om. De f\xc3\xb8rste tegnede p\xc3\xa5 tuberkulose begynte \xc3\xa5 vise seg p\xc3\xa5 denne tiden._NEWLINE_Tross suksessen med sine operaer fikk han komposisjonsundervisning hos padre Giovanni Battista Martini i Bologna. Der ble han ogs\xc3\xa5 kjent med den kjente kastratsangeren Carlo Broschi. Etter mange suksessfylte produksjoner ved nesten alle kultursentra i Europa, vendte han tilbake til Napoli i 1765 i h\xc3\xa5p om \xc3\xa5 bli utnevnt til farens etterf\xc3\xb8lger. I stedet ble Niccol\xc3\xb2 Piccinni utnevnt, og de Majo forlot Napoli til fordel for nye operaprosjekter.  _NEWLINE_P\xc3\xa5 begynnelsen av 1770 tvang en forverret helse ham tilbake til Napoli der han d\xc3\xb8de 17. november samme \xc3\xa5r._NEWLINE_de Majo var sv\xc3\xa6rt h\xc3\xb8yt skattet i sin samtid. Da den 14-\xc3\xa5rige Mozart h\xc3\xb8rte de Majos kirkemusikk under et bes\xc3\xb8k i Napoli, beskrev han i et brev musikken som \xc2\xabbellissima\xc2\xbb. Ved siden av operaer skrev de Majo kirkemusikk, eksempelvis oratoriet Ges\xc3\xb9 sotto il pso della croce (1764). Som sine samtidige Niccol\xc3\xb2 Jommelli og Tommaso Traetta var han i stand til \xc3\xa5 skrive musikk p\xc3\xa5 de formene som var vanlige p\xc3\xa5 deres tid. Alt ettersom hva oppdragsgiverne \xc3\xb8nsket leverte de Majo klassiske opera serie eller \xc2\xabreformoperaer\xc2\xbb av samme kvalitet.'